Besti flokkurinn

**Besti flokkurinn** var íslenskur stjórnmálaflokkur sem bauð fram í Reykjavík í sveitarstjórnarkosningunum 2010. Formaður flokksins var Jón Gnarr og skipaði hann einnig 1. sæti á lista flokksins í Reykjavík.

Flokkurinn starfaði yfir heilt kjörtímabil, fram til næstu sveitastjórnakosninga í maí 2014. Margir flokksmenn Besta flokksins stigu eftir það til liðs við Bjarta framtíð.

## Stefnumál

Á heimasíðu flokksins var stefna flokksins útlistuð. *„Stefna Besta Flokksins er byggð á því besta úr öllum öðrum stefnum. Við byggjum mest á stefnum sem lagt hafa grunninn að velferðarsamfélögum Norðurlandanna og Norður Evrópu. Það hljómar mjög vel núna. Á sama tíma og bæði forsjárhyggja ríkisrekins áætlunarbúskapar og afskiptaleysi og markaðstrú nýfrjálshyggjunnar hafa beðið skipbrot á örfáum árum standa samfélög byggð á virku lýðræði sterkust...Í rauninni erum við samt ekki með neina stefnu en við þykjumst vera með hana.“*

Yfirlýst stefnumál flokksins voru:

* Hjálpa heimilunum í landinu
* Bæta kjör þeirra sem minna mega sín
* Stöðva spillingu
* Koma á jöfnuði
* Auka gegnsæi
* Virkt lýðræði
* Fella niður allar skuldir
* Ókeypis í strætó fyrir námsmenn og aumingja
* Ókeypis tannlæknaþjónusta fyrir börn og aumingja
* Ókeypis í sund fyrir alla og frí handklæði
* Láta þá svara til saka sem bera ábyrgð á hruninu
* Algjört jafnrétti kynja
* Hlusta meira á konur og gamalt fólk

## Sveitarstjórnarkosningar 2010

### Framboðslisti

Framboðslisti Besta flokksins fyrir sveitastjórnarkosningarnar 2010 var eftirfarandi. Athugið að efstu 6 menn náðu kjöri sem borgarfulltrúar:

1. Jón Gnarr
2. Einar Örn Benediktsson
3. Óttar Proppé
4. Elsa Hrafnhildur Yeoman
5. Karl Sigurðsson
6. Eva Einarsdóttir
7. Páll Hjaltason
8. Margrét Kristín Blöndal
9. Sigurður Björn Blöndal
10. Diljá Ámundadóttir
11. Gunnar Lárus Hjálmarsson
12. Margrét Vilhjálmsdóttir
13. Ágúst Már Garðarsson
14. Þorsteinn Guðmundsson
15. Erna Ástþórsdóttir

16. Hjördís Sjafnar Ingimundardóttir
17. Pétur Magnússon
18. Ágústa Eva Erlendsdóttir
19. Jörundur Ragnarsson
20. Höjkur Jóhannsson
21. Dagur Kári G. Jónsson
22. Sigurður Eggertsson
23. Harpa Elísa Þórsdóttir
24. Barði Jóhannsson
25. Gunnar Hansson
26. Gaukur Úlfarsson
27. Hugleikur Dagsson
28. Guðmundur Andrés Erlingsson
29. Ragnar Hansson
30. Karl Berndsen

### Kosningabarátta í Reykjavík 2010

Samkvæmt skoðannakönnun Fréttablaðsins sem gerð var 25. mars 2010 mældist Besti flokkurinn með 12,7% fylgi í Reykjavík og fengi samkvæmt því tvo borgarfulltrúa í Borgarstjórn Reykjavíkur.

Jón Gnarr formaður flokksins hafði þetta að segja um úrslitin:

Í könnun sem Capacent lét gera dagana 12.–29. apríl mældist Besti flokkurinn með 24% fylgi og fengi samkvæmt því 4 borgarfulltrúa í Borgarstjórn Reykjavíkur. Jón Gnarr formaður flokksins sagði þessar niðurstöður vera góða byrjun og að flokkurinn stefndi að hreinum meirihluta í Reykjavík.

Þann 15. maí opnaði Besti flokkurinn kosningaskrifstofu sína að Aðalstræti 9. Sama dag sendi flokkurinn frá sér stuðningslag með myndbandi sem hlaut mikla athygli. Þann 17. maí birti MMR skoðannakönnun sem gerð var fyrir Sjálfstæðisflokkinn og mældist Besti flokkurinn með mest fylgi allra framboða, 36%. 21. maí birti Stöð 2 könnun sína og Fréttablaðsins, sem sýndi að Besti flokkurinn naut um 44% fylgis. Úrslit kosninganna urðu að lokum þau að Besti flokkurinn fékk 6 menn kjörna sem leiddi til þess að Besti flokkurinn og Samfylkingin mynduðu meirihluta og Jón Gnarr varð borgarstjóri Reykjavíkur.

## Tilvísanir


## Tenglar
* Heimasíða Besta flokksins 
* Heimasíða UngBest ungliðahreyfingar Besta flokksins 
* Hættir sem aðstoðarmaður Jóns Gnarr